CELEX: 32015D0029
Language: el
Date: 2015-09-04 00:00:00
Title: Απόφαση (ΕΕ) 2015/1574 της Ευρωπαϊκής Κεντρικής Τράπεζας, της 4ης Σεπτεμβρίου 2015, που τροποποιεί την απόφαση ΕΚΤ/2014/8 σχετικά με την απαγόρευση της νομισματικής χρηματοδότησης και της παροχής επιτοκίου στις καταθέσεις της κεντρικής διοίκησης από τις εθνικές κεντρικές τράπεζες (ΕΚΤ/2015/29)

22.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 245/12
            
         ΑΠΌΦΑΣΗ (ΕΕ) 2015/1574 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 4ης Σεπτεμβρίου 2015
   που τροποποιεί την απόφαση ΕΚΤ/2014/8 σχετικά με την απαγόρευση της νομισματικής χρηματοδότησης και της παροχής επιτοκίου στις καταθέσεις της κεντρικής διοίκησης από τις εθνικές κεντρικές τράπεζες (ΕΚΤ/2015/29)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 132 παράγραφος 1 δεύτερη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 34.1 δεύτερη περίπτωση,
   Εκτιμώντας τα ακόλουθα:
   
               (1)
            
            
               Η απόφαση ΕΚΤ/2014/8 της Ευρωπαϊκής Κεντρικής Τράπεζας (1) ορίζει τα επιτόκια της αγοράς τα οποία θα λειτουργούν ως ανώτατα όρια όσον αφορά τον τοκισμό των καταθέσεων που τηρούνται από τις κεντρικές διοικήσεις και τους δημόσιους φορείς στις οικείες εθνικές κεντρικές τράπεζες (ΕθνΚΤ). Με τον τρόπο αυτόν το διοικητικό συμβούλιο επικουρείται στην παρακολούθηση της συμμόρφωσης των ΕθνΚΤ με την απαγόρευση της νομισματικής χρηματοδότησης κατά το άρθρο 123 της Συνθήκης για τη λειτουργία της Ευρωπαϊκής Ένωσης.
            
         
               (2)
            
            
               Στο άρθρο 1 στοιχείο δ) της απόφασης ΕΚΤ/2014/8 το επιτόκιο για τις συμφωνίες επαναγοράς σε ευρώ (Eurepo) ορίστηκε ως το επιτόκιο αγοράς εξασφαλισμένης χρηματοδότησης όσον αφορά τις καταθέσεις προθεσμίας σε ευρώ. Στις 2 Ιανουαρίου 2015 διακόπηκε η εφαρμογή του επιτοκίου EUREPO. Στο εξής, επιτόκιο αγοράς εξασφαλισμένης χρηματοδότησης όσον αφορά τις καταθέσεις προθεσμίας σε ευρώ θα είναι αντίστοιχης διάρκειας δείκτες STOXX σε ευρώ για επιτόκια συναλλαγών χρηματοδότησης (διαφόρων λήξεων) με βάση γενικό ενέχυρο.
            
         
               (3)
            
            
               Ως εκ τούτου, η απόφαση ΕΚΤ/2014/8 θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποιήσεις
   Το άρθρο 1 στοιχείο δ) της απόφασης ΕΚΤ/2014/8 αντικαθίσταται από το ακόλουθο κείμενο:
   
      «δ)   “επιτόκιο αγοράς εξασφαλισμένης χρηματοδότησης”: i) όσον αφορά τις καταθέσεις προθεσμίας σε ευρώ, αντίστοιχης διάρκειας δείκτες STOXX σε ευρώ για επιτόκια συναλλαγών χρηματοδότησης (διαφόρων λήξεων) με βάση γενικό ενέχυρο (STOXX EUR GC Pooling term indices)· και ii) όσον αφορά τις καταθέσεις προθεσμίας σε διαφορετικό νόμισμα, ένα αντίστοιχο επιτόκιο.».
   
   Άρθρο 2
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 4 Σεπτεμβρίου 2015.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  Απόφαση ΕΚΤ/2014/8 της Ευρωπαϊκής Κεντρικής Τράπεζας, της 20ής Φεβρουαρίου 2014, σχετικά με την απαγόρευση της νομισματικής χρηματοδότησης και της παροχής επιτοκίου στις καταθέσεις της κεντρικής διοίκησης από τις εθνικές κεντρικές τράπεζες (2014/303/ΕΕ) (ΕΕ L 159 της 28.5.2014, σ. 54).